NaiveNeuron/SloPal huggingface dataset:
Goga, Pavol, poslanec NR SR (2015-11-25):
Pán predseda, prosím, dajte hlasovať o návrhu zákona ako o celku s odporúčaním gestorského výboru ho schváliť.
Saková, Denisa, podpredsedníčka vlády a ministerka hospodárstva SR (2024-06-13):
Teda na doplnenie, tiež zabezpečíme, aby ministerstvo zdravotníctva vypracovalo aj písomnú odpoveď na doplňujúce otázky. Ďakujem.
Vitteková, Anna, poslankyňa NR SR (2015-04-22):
K uvedenému vládnemu návrhu zákona vo všeobecnej rozprave vystúpilo sedem poslancov. Pán poslanec Kollár podal návrhy dvoch uznesení. Prosím, pán predseda, najprv budeme hlasovať o tom, že Národná rada prerokuje vládny návrh zákona v druhom čítaní.
Šofranko, Mária, poslankyňa NR SR (2021-10-20):
Ďakujem za slovo, pán podpredseda. Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky spoločnú správu výborov o výsledku prerokovania návrhu zákona. Národná rada Slovenskej republiky uznesením z 21. septembra 2021 č. 917 sa uzniesla prerokovať vládny návrh zákona v druhom čítaní a prideliť ho týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie a rozpočet a Výboru Národnej rady Slovenskej republiky pre vzdelávanie, vedu, mládež a šport. Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie. Iné výbory o návrhu zákona nerokovali. Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky. K vládnemu návrhu zákona zaujali výbory tieto stanoviská: Ústavnoprávny výbor Národnej rady Slovenskej republiky v uznesení č. 371 zo 14. októbra 2021, Výbor Národnej rady Slovenskej republiky pre financie a rozpočet v uznesení č. 232 z 18. októbra 2021 a Výbor Národnej rady Slovenskej republiky pre vzdelávanie, vedu, mládež a šport v uznesení č. 111 z 13. októbra 2021 zhodne odparu... odporúčajú návrh zákona schváliť s pozmeňujúcimi a doplňujúcimi návrhmi uvedenými v časti 4 spoločnej správy. Gestorský výbor odporúča Národnej rade Slovenskej republiky hlasovať o návrhoch uvedených pod bodmi 1 až 27 spoločne s odporúčaním ich schváliť. Gestorský výbor na základe stanovísk výborov odporúča Národnej rade Slovenskej republiky vládny návrh zákona schváliť v znení pozmeňujúcich a doplňujúcich návrhov uvedených v tejto spoločnej správe. Spoločná správa výborov bola schválená uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 19. októbra 2021 č. 120. Týmto uznesením ma výbor poveril, aby som na schôdzi Národnej rady Slovenskej republiky informovala o výsledku rokovania výborov o stanovisku a návrhu gestorského výboru. Ďakujem, skončila som, prosím, otvorte rozpravu, hlásim sa do nej ako prvá.
O. Nachtmannová, poslankyňa: (2008-02-01):
Na tajné hlasovanie o návrhu na voľbu predsedu Poštového regulačného úradu bolo vydaných a poslanci si osobne prevzali 130 hlasovacích lístkov, teda na hlasovaní bolo prítomných 130 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu predsedu Poštového regulačného úradu 12 poslancov neodovzdalo hlasovacie lístky. Zo 118 odovzdaných hlasovacích lístkov bolo 8 neplatných. Zo 110 platných hlasovacích lístkov overovatelia zistili, že pri voľbe Jána Fľaka hlasovalo za 85 poslancov, proti 9 poslancov, zdržalo sa 16 poslancov. Na voľbu predsedu Poštového regulačného úradu je potrebný súhlas nadpolovičnej väčšiny prítomných poslancov. Overovatelia konštatujú, že v tajnom hlasovaní bol za predsedu Poštového regulačného úradu zvolený Ján Fľak. Overovatelia poverujú svojho člena Oľgu Nachtmannovú oznámiť výsledok hlasovania Národnej rade Slovenskej republiky.
Bugár, Béla, poslanec NR SR (2013-03-26):
Ďakujem pekne. Pán poslanec Kuffa, vy ste spomínali tu zákon, ktorý doobeda, samozrejme, bol odmietnutý, ktorý mal zabrániť rôznym, teda vážnym nehodám na lyžiarskych svahoch. Vy hovoríte, aby sme išli a vyskúšali, či sa dá celý deň, povedzme, na lyžiarskych svahoch nosiť prilbu. No ja si myslím, že stačilo by, keby ste išli napríklad do susedných krajín, či do Rakúska alebo aj ďalej do Talianska, kde to je povinné. Viete, prečo je to povinné? Opýtajte sa na to našich neurochirurgov, ktorí vám jednoznačne povedia, aké vážne poranenia mali len preto, lebo nemali hlavne deti, ale už ani dospelí prilby. Tá prilba chráni život toho dotyčného. Minule ukazovali v televízii napríklad vážnu nehodu, prilba bola rozbitá a tomu okrem otrasu mozgu sa nič nestalo. Lekári sami povedali, že keby nemal prilbu, tak dnes je mŕtvy. Takže sa nejedná o to, či bude euro alebo do 50 eur pokuta, ale jedná sa o to, či nás to nebude stáť oveľa viac, takého človeka udržiavať len pri živote a čo to bude stáť rodičov, ktorí radšej obetujú, povedzme, dieťa, zdravie dieťaťa len kvôli tomu, že nechcú dieťaťu, povedzme, kúpiť prilbu. Ja mám priateľov, ktorí sa každý rok dvakrát, trikrát chodia lyžovať aj s deťmi a aj ten dotyčný 50-ročný, skoro môj rovesník, dá si prilbu a celý deň je v prilbe a nič mu nie je, ale dodnes je zdravý.
P. Hrušovský, predseda NR SR: (2004-05-27):
M. Demeterová, poslankyňa: Dobre, lebo navrhovatelia nežiadali dať hlasovať o bodoch v spoločnej správe osobitne, ale môžeme hlasovať o nich spoločne. Dobre, dajte hlasovať, prosím ...
Pellegrini, Peter, predseda NR SR (2023-12-19):
Vyhlasujem rozpravu za skončenú. Pristúpime teraz k hlasovaniu o návrhu pána poslanca... (Reakcia z pléna.) Dám po hlasovaní, sme teraz v hlasovaní. Pokračujeme teda, dám najprv hlasovať, pán spravodajca, o návrhu pána poslanca Dostála, ktorý navrhuje v súlade s § 146 ods. 1 rokovacieho poriadku, aby predsedajúci prerušil rokovanie až dovtedy, kým ústavnoprávny výbor nezaujme stanovisko k tomu, o čom rozhodla Národná rada hlasovaním. Nech sa páči, prosím, prezentujme sa a hlasujme o návrhu pána poslanca Dostála. (Hlasovanie.) Prítomných 135, za 57, proti 78. Tento návrh sme neschválili. Pán spravodajca, pristúpime k hlasovaniu o návrhu zákona ako o celku. Prosím, aby ste uviedli stanovisko gestorského výboru.
Tabák, Romana, poslankyňa NR SR (2023-03-14):
Deti majú právo na doprovod počas hospitalizácie. Ja ako matka trojročného syna tento zákon podporím, ak prejde pozmeňujúci návrh pani doktorky a poslankyne Evy Horváthovej. Kiežby ste, pani poslankyňa, častejšie vystupovala. Vy ste typ političky, ktorá si zaslúži mediálny priestor. A pevne dúfam, že budete predkladať zákony aj v budúcnosti. A ďakujem veľmi pekne za vaše konštruktívne vystúpenie.
Pellegrini, Peter, predseda NR SR (2014-11-26):
Prezentujme sa a hlasujme o tomto pozmeňujúcom návrhu pána poslanca Hraška. (Hlasovanie.) Prítomných 141 poslancov, za hlasovalo 40, proti 77, zdržalo sa 24. Tento návrh Národná rada neschválila.
Žiak, Miroslav, poslanec NR SR (2022-02-02):
Pán minister, obdivujem tvoju ochotu stále diskutovať s touto skupinou ľudí, aj keď dnes sa snažia vystupovať korektne, a sám vidíš, že vždy to dopadne rovnako, nakoniec príde k prekrucovaniu faktov a nejakým osobným invektívam. Ako mi napísal jeden fanúšik ich strany, že pozrite sa, pán Žiak, oni majú viacej lajkov ako vy, oni musia mať pravdu, a týmto heslom sa v podstate táto strana aj riadi, zaujať emóciou, nahučať, následne už ospravedlnenie, nepríde, ako sme videli včera, keď sa šíria klamstvá a polopravdy a prekrúca sa realita, dôležité je, že nahučia, naklamú, zvýšia povedomie akýmkoľvek klamstvom, je to úplne pre nich irelevantné, že ublížia tomu danému človeku alebo znevážia jeho pôsobnosť, alebo nebodaj znevážia jeho vzdelanie. Oni majú tých svojich tisíc lajkov na Facebooku a myslia si, že to je všetko, ale fakt je ten, že sú to len banda diletantov, ktorá zneužíva pôdu Národnej rady na to, aby si robila svoju kampaň hnusným a zákerným spôsobom.
Laurenčík, Milan, podpredseda NR SR (2021-10-06):
Faktickú poznámku má pripravenú aj pán poslanec Peter Vons. Nech sa páči.
Vons, Peter, poslanec NR SR (2023-05-24):
Ďakujem. Vidíš, a po tej relácii, čo si bol na TA3, sa na teba niekto hneval a ty teraz ideš Bratislave pomôcť. Tak, vážené kolegyne, kolegovia, predkladám vám správu. Výbor Národnej rady Slovenskej republiky pre hospodárske záležitosti ma určil za spravodajcu k návrhu poslanca Národnej rady Milana Vetráka na vydanie zákona, ktorým sa mení a dopĺňa zákon č. 260/2011 Z. z. o ukončení a spôsobe usporiadania niektorých nájomných vzťahov k bytom a o doplnení zákona Národnej rady č. 18/1996 Z. z. o cenách v znení neskorších predpisov a ktorým sa menia a dopĺňajú niektoré zákony (tlač 1662). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla sa na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: ústavnoprávny výbor a výbor pre financie a rozpočet, výbor pre hospodárske záležitosti a výbor pre verejnú správu a regionálny rozvoj. Za gestorský výbor navrhujem Výbor Národnej rady pre hospodárske záležitosti. Odporúčam, aby výbory predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, skončil som, otvorte, prosím, rozpravu.
Bittó Cigániková, Jana, poslankyňa NR SR (2020-09-22):
Ďakujem pekne. Ja chcem pozvať len kolegov zdravot... zo zdravotníckeho výboru na rokovanie výboru k tomuto návrhu zákona, čo práve prešiel, dnes o 13.00 hod. Ďakujem veľmi pekne.
P. Hrušovský, podpredseda NR SR: (2002-06-26):
B. Ferkó, poslanec: ... po d) správny 331 068 000, schodok hospodárenia 806 651 000 Sk. Gestorský výbor ho odporúča schváliť.
D. Lipšic, podpredseda vlády a minister spravodlivosti SR: (2005-06-21):
Dosiaľ to nebolo nijako riešené. Rezort na to bol upozornený najmä psychiatrami, ktorí sú v kontakte s osobami, ktorým bolo uložené ochranné liečenie. Aby som to povedal tak plastickejšie, ide napríklad o osoby schizofrenikov, ktorí spáchali vraždy. Len z titulu nepríčetnosti nie sú trestne zodpovední, a teda namiesto trestu im bolo uložené ochranné liečenie. A oni ho vykonávajú v psychiatrickej ambulancii, ktorá je nestrážená, kde je civilný personál, civilní lekári, čo je v poriadku, sestry, ale nemajú nijakú ochranu a sú vystavení niekedy aj veľmi kritickým situáciám. Takže to zvýšenie prostriedkov, ktoré spomínal aj pán spravodajca, jeho väčšia časť ide práve na zabezpečenie stráženia zariadení, kde by sa mala vykonávať detencia a kde sa už aj dnes vykonáva ochranné liečenie. Len toľko som chcel ešte upriamiť pozornosť snemovne na toto ustanovenie. Ďakujem, pán predsedajúci.
Brocka, Július, poslanec NR SR (2010-07-08):
Sľubujem. (Potlesk.)
M. Fronc, poslanec: (2010-03-04):
Ďakujem.
Bastrnák, Tibor, poslanec NR SR (2015-11-24):
Ďakujem pekne, vážená pani predsedajúca. Vážený pán poslanec, máš pravdu, lebo sestričky a zdravotníci, zdravotnícki pracovníci by sa mali tešiť z tohto zákona, tak ako si to povedal. A práve to je zlé, že to sa takto nedeje. A práve to poukazuje na to, aký zákon je tu v parlamente. Škoda, že pán minister nevyužil ani posledný mesiac na to, veď sme o tom hovorili. Preto sme posunuli tento zákon do druhého čítania, aby sme mali ešte šancu zmeniť tento neutešený stav. A, bohužiaľ, ani posledné roky sa nevyužili na to, lebo tento zákon, hoci je krok dopredu, to musím uznať, pán minister, nie je to však systémový zákon. Vyzerá to tak, ako by len preto vznikol, aby pán premiér mohol odškrtnúť ďalší sľub. Ale na druhej strane viete dobre, že to nie je systémové riešenie pre sestričky alebo zdravotníckych pracovníkov kvôli tomu, lebo, samozrejme, podľa tohto zákona nedostanú sestričky pridané ani v sociálnych zariadeniach, ani v prvom kontakte. A tak ako som už na to viackrát upozornil, prvý kontakt aj tak je vo veľmi vážnom stave. A tým pádom keď sestričky tam nedostanú plus, budú odchádzať z veľkých nemocníc možnože na západ, dajme tomu, alebo do iných krajín, z malých nemocníc do veľkých a možnože z prvého kontaktu práve do tých malých nemocníc. A tým pádom, bohužiaľ, ten najlacnejší a najdôležitejší článok nášho zdravotníctva ešte skorej bude skolabovaný. Takže preto považujem tento zákon v takejto podobe za krok vpred, ale nie je systémový, a preto veľmi ťažko viem zaň hlasovať. Ďakujem veľmi pekne.
Fecko, Martin, poslanec NR SR (2017-09-06):
Ešte asi 5 minút, 10 by som, takže asi prerušíme. Jasné.
Laššáková, Jana, podpredsedníčka NR SR (2012-05-15):
Pani poslankyňa, zaujmite miesto pre spravodajcov. A otváram rozpravu o tomto bode programu. Poznamenávam, že do rozpravy som nedostala žiadnu písomnú prihlášku. Pýtam sa, či sa chce niekto prihlásiť do rozpravy ústne. Nikto sa nehlási do rozpravy ústne. Vyhlasujem rozpravu za skončenú. Chce sa vyjadriť navrhovateľ? (Reakcia navrhovateľa.) Nie. Spravodajca? (Reakcia spravodajcu.) Nie. Prerušujem rokovanie o tomto bode programu a hlasovať o návrhu budeme verejne, ako uviedla spravodajkyňa, o 17.00 hodine. Teraz pristúpime k rokovaniu o návrhu na voľbu predsedníčky Úradu na ochranu osobných údajov Slovenskej republiky . Návrh vlády má parlamentnú tlač číslo 34. Panie poslankyne, páni poslanci, chcem vás informovať, že do začiatku rokovania o tomto bode programu podali poslanci podľa § 39 ods. 8 zákona o rokovacom poriadku návrh, aby sa táto voľba vykonala tajným hlasovaním. O tomto návrhu poslancov budeme hlasovať v rámci bloku hlasovaní. Teraz prosím podpredsedu vlády a ministra vnútra Roberta Kaliňáka, aby sa ujal slova a návrh vlády uviedol. Nech sa páči.
Hraško, Igor, poslanec NR SR (2015-11-11):
Ďakujem za slovo. Pán minister, vám keď chýbajú argumenty, vy potom útočíte osobne na osobu dotyčného človeka. Ja som si to dosť dobre podrobne preštudoval a rozumiem tej veci. Aj by ste sa čudovali. Nie som len čitateľ, tak ako napríklad váš minister Kaliňák je poštárom, keď odovzdáva hasičskú techniku dobrovoľným hasičom. Hovorili ste, čo sa tu zlepšuje. No zlepšuje sa tu, áno, niekoľko vecí, lebo som si všimol rekonštrukcie mnohých hradov a iných záležitostí na Slovensku, ale uvediem taký jeden krásny príklad. Je kaštieľ v Necpaloch, jeden zo štyroch, ktorý tam je. Ten je stále v správe ministerstva práce, sociálnych vecí a rodiny, keďže tam kedysi sídlil detský domov. Na tom sa neurobilo absolútne nič, dokonca ešte ani historický prieskum tam nie je urobený, rozumiem tomu, a nič sa na tom neurobilo a to chátra. A chátra to a ešte to bude chátrať, pretože zrejme vám to nič nehovorí a vy s tým nechcete nič robiť. To je vaša vizitka. Vybudovali sa štátne ateliéry, super, za čie peniaze to je? Je to za peniaze daňových poplatníkov čiže za štátne, super, to je vynikajúce. Hovoríte, že 30 zamestnancov neohrozuje komoru. Mnohí z tých zamestnancov, ktorí sú na Pamiatkovom úrade, sú páni profesori, ktorí vyučovali mnohých tých, ktorí sú teraz v Komore reštaurátorov. Proti nim ja nič nemám, nech robia, ale tak potom nech si selektujú robotu, či chcú reštaurovať, alebo teda hodnotiť výskum a tak ďalej. A okrem toho už keď hovoríte, dávam vám jeden návrh, jedná sa teda o slovenské národné kultúrne pamiatky. Zrušte zákon o Komore reštaurátorov, odtiaľ preveďte pod Pamiatkový úrad zamestnancov, teda tých, ktorí budú chcieť, samozrejme, tam ísť, pretože majú kvalifikáciu. Ale doložte mi kvalifikáciu tých 30 zamestnancov, o ktorých hovoríte, že sú na Pamiatkovom úrade. To bude mi teraz úplne postačovať. A budem vtedy spokojný. Ja nerobím pre lobistov, ja nerobím pre súkromníkov ako vy a vaša vláda, viete, v tom je medzi nami rozdiel. No a ešte raz sa pýtam, čo je nezrozumiteľné na tom, že niekto svojmu kolegovi odsúhlasí rekonštrukciu, reštaurovanie, schváli na to financie a potom ho ešte aj skontroluje? Toto je ten primitivizmus toho, čo ste hovorili.
Hrnčiar, Andrej, podpredseda NR SR (2018-12-04):
Pýtam sa, či sa chce prihlásiť niekto do rozpravy ústne. Končím možnosť nahlásenia do rozpravy, do rozpravy sa neprihlásil nikto. Chce niekto reagovať? Nechce. Chce? Chce. Záverečné slovo.
Paška, Pavol, predseda NR SR (2013-04-16):
Ďakujem pekne, pán spravodajca. Otváram rozpravu. Dostal som písomné prihlášky za kluby: za klub OĽaNO pán poslanec Igor Matovič, za klub SDKÚ – DS pán poslanec Frešo, za klub KDH pán poslanec Brocka a za klub MOST – HÍD pán poslanec Solymos. Potom mám ešte písomné prihlášky od pána poslanca Hudackého, Hraška, Zajaca, Kaníka, Beblavého, Novotného, Jozefa Mikuša, Kvasničku, Švejnu, Mikloška a pani poslankyne Ritomskej. Ešte predtým ale dávam slovo pánovi podpredsedovi vlády, aby nás oboznámil so stanoviskom vlády.
Válek, Igor, poslanec NR SR (2024-09-11):
Ďakujem za slovo. Pán predsedajúci, kolegyne, kolegovia, v rozprave vystúpili dvaja poslanci, pričom pani poslankyňa Plevíková podala pozmeňujúci návrh. Keďže pozmeňujúci návrh bol podaný v rozprave dnes, dajte, prosím, hlasovať o skrátení lehoty podľa § 83 ods. 4 rokovacieho poriadku.
Grendel, Gábor, podpredseda NR SR (2021-09-28):
Prezentujme sa a hlasujme. (Hlasovanie.) Prítomných 124 poslancov, za 85, proti 6, zdržalo sa 32, nehlasoval 1. Konštatujem, že sme pozmeňujúci návrh pani poslankyne Zemanovej schválili.
Kadúc, Miroslav, poslanec NR SR (2015-02-05):
Ďakujem, pani predsedajúca. Vážená pani predsedajúca, vážené panie poslankyne a vážení páni poslanci, dovoľte, aby som v zmysle § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu zákona. Návrh ústavného zákona spĺňa po formálnoprávnej stránke náležitosti uvedené v rokovacom poriadku, legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh ústavného zákona prerokoval ústavnoprávny výbor, výbor pre verejnú správu a regionálny rozvoj a výbor pre nezlučiteľnosť funkcií. Ako gestorský výbor navrhol ústavnoprávny výbor s tým, aby výbory prerokovali návrh ústavného zákona do 30 dní a gestorský výbor do 32 dní od jeho prerokovania v Národnej rade v prvom čítaní. Zo znenia návrhu ústavného zákona je zrejmý účel navrhovanej úpravy. Ako spravodajca určený navrhnutým gestorským výborov odporúčam, aby sa Národná rada po všeobecnej rozprave uzniesla na tom, že návrh ústavného zákona prerokuje v druhom čítaní. Odporúčam zároveň uvedený návrh zákona prideliť výborom vrátane určenia gestorského výboru a lehoty na prerokovanie návrhu ústavného zákona vo výboroch v zmysle uvedeného rozhodnutia predsedu Národnej rady. Pani predsedajúca, prosím, otvorte všeobecnú rozpravu.
Frešo, Pavol, poslanec NR SR (2013-06-04):
Ďakujem pekne, pani predsedajúca. Po prvé, samozrejme, súhlasím s tým, čo povedal Ľudo Kaník, čiže aj s tým stiahnutím týchto návrhov. Ale chcem vás upozorniť, že nemôže platiť dvojitý meter v tejto snemovni, to znamená, koľkokrát už bolo stiahnutie aj vašimi poslancami, poslankyňami, poslancami, a nie je normálne, keď tuto poslanci chcú stiahnuť, takže ich budete kastovať, deliť a proste iným spôsobom, iným spôsobom obmedzovať. Je to v súlade s rokovacím poriadkom, a keď je to dobré pre vás, no tak je to dobré aj pre nás. Buďme normálni, prirodzení. Ja chápem, že tieto témy vás vyrušujú, ale na druhej strane nemôžete brániť poslankyniam a poslancom, aby sa chovali štandardne a pracovali so svojimi návrhmi. Notabene, keď ste to dovolili svojim vlastným poslancom. Ďakujem pekne.
Baránik, Alojz, poslanec NR SR (2018-12-06):
Ja by som sa vyjadril pár slovami k nominácii na guvernéra Národnej banky. Vychádzam z toho, že pán Kažimír si dlhodobo tu pestuje nejakú takú povesť, že je nejaký profesionál, že je nepolitický, apolitický, avšak sú určité silné indikácie, že pravý opak je pravdou. Jednak je podpredsedom, ako to bolo spomenuté, politickej strany, ktorú veľmi veľa komentátorov považuje za zločineckú organizáciu zameranú na vykrádanie rozpočtov, čo v prípade Národnej banky je o to horší prípad preto, lebo Národná banka nemá obvykle kontrolné mechanizmy zvonku, ako je to u iných štátnych inštitúcií. Čiže u tej Národnej banky je veľká pravdepodobnosť, že bude v rukách niekoho, ako je podpredseda politickej strany SMER, veľmi ohrozená, pokiaľ ide o jej rozpočet. Ďalšia taká indikácia toho, že toto je krajne nevhodný kandidát, spočíva v tom, že kandidát Kažimír podal žalobu na jedného poslanca, ktorý reagoval v diskusii na tvrdenie kolegu Krajniaka, že na ministerstve financií pod jeho vedením fungujú zločinecké organizácie. V tej reakcii bolo povedané, že pán Kažimír z toho dôvodu, že je, že je šéfom ministerstva, že vlastne je súčasťou tej zločineckej organizácie, za čo si pán Kažimír najal advokáta pána Kočnera a žaluje tohto poslanca za utŕhanie na cti. Toto podľa mňa nie je vhodný kandidát na guvernéra.
Pčolinský, Peter, podpredseda NR SR (2023-05-18):
Prezentujme sa a hlasujeme. (Hlasovanie.) Prítomných 140, za 62, zdržalo sa 76, nehlasovali 2. Národná rada nebude pokračovať v rokovaní o tomto návrhu zákona. Budeme pokračovať hlasovaním v prvom čítaní návrhu poslankyne Krištúfkovej, Kašpera, Gogu, Šebovej a Pčolinskej na vydanie zákona, ktorým sa mení a dopĺňa zákon č. 58/2014 Z. z. o výbušninách (tlač 1525), bod 102 schváleného programu. Opäť poprosím pána poslanca Petra Libu, aby uviedol hlasovanie. Ide o návrh pani poslankyne Krištúfkovej o zákaze petárd. (Hlasovanie o návrhu poslancov Národnej rady Slovenskej republiky Petry Krištúfkovej, Igora Kašpera, Ľudovíta Gogu, Zuzany Šebovej a Adriany Pčolinskej na vydanie zákona, ktorým sa mení a dopĺňa zákon č. 58/2014 Z. z. o výbušninách, výbušných predmetoch a o munícii v znení neskorších predpisov a zákon č. 372/1990 Zb. o priestupkoch v znení neskorších predpisov , tlač 1525.)
Bugár, Béla, podpredseda NR SR (2010-10-15):
Na vystúpenie pána poslanca s faktickými poznámkami piati. Končím možnosť sa prihlásiť do faktických poznámok a zároveň prerušujem rokovanie momentálne o tomto bode programu. O chvíľku pristúpime k hlasovaniam o prerokovaných bodoch programu. Takže vyhlasujem teraz päťminútovú prestávku a žiadam poslancov, aby sa vrátili do rokovacieho priestoru, o päť minút pristúpime k hlasovaniam. (Prestávka.) (Po prestávke.)
Matovič, Igor, poslanec NR SR (2016-10-21):
Veronika, ja by som ti odporučil, aby si si nerobila nič naozaj z ľudí, ktorí vyzývajú k slušnosti a obviňujú ťa z toho, že klameš, zavádzaš, a v skutočnosti sú to ľudia, ktorí ani pravdu vysloviť nevedia. Máš veľmi veľkú pravdu, že to, čo hlása Andrej Danko, čo hlásal pred voľbami a na čo nachytal svojich voličov, že keď nám sľuboval slušnosť, odbornosť a hrdosť alebo hrdo, odborne a slušne, tak táto novela, ktorú predkladá, tak nie je ani hrdá, ani odborná, ani slušná. Je drzá, je amatérska a je predkladaná najhorším, najvulgárnejším možným spôsobom, ako predložená môže byť. Myslel som si, že nikto nedokáže tromfnúť dno, ktoré prerazil Pavol Paška v tomto parlamente, ale je to zvláštne možno z mojich úst po tom, jako ma tento človek alebo Pavol Paška žaluje za taký jeden smiešny výrok, ale Pavol Paška si ctil demokraciu, si ctil parlamentarizmus a nikdy nepristúpil, aj keď tú moc mal, k tomu, aby prerazil dno tým, že zmení rokovací poriadok bez dohody, ako sa hovorí, naprieč politickým spektrom. Andrej Danko bez toho, aby si niekedy v živote čo i len odskúšal byť opozičným poslancom, sa zrazu zobudil, a keďže on ten pocit dlhodobo má a zrejme ho má aj ráno, na obed aj večer, že zjedol všetku múdrosť sveta alebo že funkcia zrazu dáva múdrosť, tak si povedal, že on to tu predsa uprace. A to nie je vôbec slušné. A presne tak, ako ty si povedala, nie slušné bude to, keď, alebo slušnosť sem zavedieme vtedy, keď prijmeme tento rokovací poriadok, ale slušnosť by Andrej Danko presadzoval vtedy, ak by si buchol po stole a povedal, že Kaliňák ide z kola von. Ale to on nedokáže, lebo na to je jednoducho dostatočne zbabelý a tam tú odvahu nemá. Lebo veľmi dobre vie, že zároveň Kaliňák mu veľmi dobre vyhovuje na to, aby kryl aj jeho podvody pri Mečiarovej privatizácii.
Figeľ, Ján, podpredseda NR SR (2014-09-11):
Ďakujem pekne. Pán spravodajca? Nie, teda nežiada si vyjadriť sa. Prerušujem rokovanie o tomto bode programu a vyhlasujem zároveň aj prestávku na prípravu hlasovania. Ďakujem pekne. (Prestávka.) (Po prestávke.)
Sloboda, Radovan, poslanec NR SR (2020-07-08):
Ďakujem za slovo, pán predsedajúci. Pán poslanec Uhrík, ja som počúval váš príspevok, vy ste celý čas od začiatku do konca v podstate hovoril o tom, ako čerpanie eurofondov je zlé. Všetko, že je zlé na tom, všetko je na tom zlé, je to skorumpované, že sa nemáme zapredať a tak ďalej a tak ďalej, a zakončil ste to s tým, že aj nečerpanie vlastne nie je zlé. Tak keby ste nám vysvetlil, že čo je dobré.
Hraško, Igor, poslanec NR SR (2013-10-29):
Ďakujem pekne, pán predsedajúci. Martin, ja len toľko, že je to naozaj pekný pocit, keď vidíš, ako ti strom rastie pred očami. Ja si pamätám, ako som prišiel na základnú školu a my sme dostali vtedy pridelené, že vyberte si tuná nejaké malé stromčeky, tam sa osadila taká nálepka, resp. taký kus plastu s mojím menom, a my sme sa potom o tie stromy starali, aj sme to nejako oštikávali, aj to rástlo, ja som mal pridelený agát a naozaj som ho sledoval počas celého, celej školy, ako rástol, dokonca ešte aj potom, lebo som býval neďaleko pri škole a tou cestou som chodieval dosť často. Je to naozaj pekný pocit. Dokonca som na Slovensku vysadil, sa mi podarilo vysadiť už viacero stromčekov, aj v Tatrách nejaké borovice sme sadili a dokonca sa mi podarilo vysadiť stromčeky aj v Mexiku, v rámci jedného folklórneho festivalu nás tam nahnali na jeden kopec, no a akože symbolicky posadiť, no tak ostatné súbory naozaj len symbolicky a my sme to zobrali s takou bravúrou a vysadili sme im tam štvrť toho kopca. Takže je to naozaj príjemný pocit, len sa musím ísť potom pozrieť, ako to rastie.
Žitňanská, Jana, poslankyňa NR SR (2020-04-03):
Vážený pán predsedajúci, vážený pán minister, kolegyne, kolegovia, predseda Národnej rady Slovenskej republiky rozhodnutím č. 35 z 2. apríla 2020 pridelil návrh vlády na skrátené legislatívne konanie o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia dopĺňajú niektoré zákony (tlač 43), na prerokovanie do začiatku schôdze Národnej rady Slovenskej republiky o tomto návrhu Výboru Národnej rady pre sociálne vecí s tým, že o výsledku prerokovania uvedeného návrhu vlády bude informovať Národnú radu Slovenskej republiky. Výbor pre sociálne veci predložený vládny návrh zákona na skrátené legislatívne konanie prerokoval na svojej 6. schôdzi a uznesením č. 11 z 3. apríla 2020 odporúča Národnej rade Slovenskej republiky schváliť návrh vlády na skrátené legislatívne konanie o predmetnom vládnom návrhu zákona s tým, že prvé, druhé a tretie čítanie sa uskutoční na 4. schôdzi Národnej rady Slovenskej republiky. Pán predsedajúci, skončila som, prosím, otvorte rozpravu.
Bugár, Béla, podpredseda NR SR (2016-05-18):
Nech sa páči, môžte.
Mazurek, Milan, poslanec NR SR (2021-11-12):
Začnem hneď skraja. Pán Lehotský, neseďte si na ušiach, povedal som, že je proti očkovaniu mladých ľudí, ale to je jedno v podstate, aj keby som povedal čokoľvek, vy si vždy poviete svoju pesničku a vložíte mi do úst niečo iné. Na mentálne zaostalého žiaka nemá zmysel reagovať, nevyvrátil nič z toho, čo som povedal. Peťo Pčolinský, a čo si nespomenul aj to, že máš kamaráta tiež známeho, ktorý s dvoma dávkami leží na pľúcnej ventilácii? Prečo si spomenul príklad, že máš kamaráta, ktorý odmietal očkovanie a zomrel? Ale máš aj, máš aj človeka, ktorý proste sa dal zaočkovať a tiež poznáš ho a leží vo východoslovenskom ústave. Čiže, vieš, ja ti nájdem aj také, aj také príklady, ale nič z toho neznamená to, že proste očkovanie je všeliek a že teraz každý sa musí zaočkovať. Pán Potocký, vy ako taká tá zodpovedná dobrá matka, keď tu tak sa prirovnávate, túto vládnu koalíciu, žiadate, aby sme vám dali nejaké návrhy. Ja to tu hovorím stále, ale to je, ako keď som sa vás pýtal, už aj na jar som vám to hovoril. Čo idete robiť s nemocnicami? A vy furt mlčíte. Akurát sme sa dozvedeli, že Matovič o 250 mil. znížil rozpočet na zdravotníctvo a stále sme sa nedozvedeli nič. A tu som sa to pýtal znovu. Čo ste robili celé leto, čo idete robiť? A furt nič. Dokonca nie ľudia ako ja, ja som poslanec, ja som politik, ale odborníci, kapacity, ľudia, ktorí sa v tom pohybujú, vyzvú vašich vládnych dezinformátorov, ako je Sabaka, Jarčuška, Krčméry, na debatu, aby sa bavili, čo je lepšie pre ľudí, akým spôsobom postupovať, a ja ako človek, ktorý je za normálnu, demokratickú, otvorenú aj vedeckú diskusiu, si chcem vypočuť jednu aj druhú stranu a urobiť si názor, ktoré má viac ratio a čo by mohlo pomôcť, pretože jedna skupina odborníkov tu už doteraz rozhodovala. A čo sa stalo, pán Potocký? Nikto z týchto predposratých vládnych odborníkov nešiel do konfrontácie o týchto názoroch. Prečo? Veď mohli sa dozvedieť rôzne iné nápady. Ľudia si mohli urobiť názor – prečo odmietli debatu? Všetci do jedného. Krčméry sa nepostaví do debaty s Lakotom a podobnými ďalšími odborníkmi. Pýtam sa – prečo? Viete, toto si odpovedzte.
Burian, Jozef, poslanec NR SR (2016-03-23):
Sľubujem. (Potlesk.)
Bugár, Béla, podpredseda NR SR (2017-02-08):
Nech sa páči, pán poslanec Kvorka, môžete reagovať na faktické.
Danko, Andrej, predseda NR SR (2019-03-26):
Pán poslanec Budaj.
Kollár, Boris, predseda NR SR (2022-05-03):
S ďalšou faktickou pán poslanec Susko.
P. Prokopovič, poslanec: (2002-08-20):
Prosím, pán predsedajúci, aby ste otvorili rozpravu, po ktorej budem navrhovať, aby sme v súlade s § 80 ods. 2 rokovacieho poriadku hlasovali osobitne o jednotlivých bodoch.
Laurenčík, Milan, podpredseda NR SR (2021-02-26):
Reagovať na faktické poznámky bude pán poslanec Robert Fico. Nech sa páči.
P. Hrušovský, predseda NR SR: (2003-02-06):
L. Polka, poslanec: Ďakujem pekne, pán predseda. Vážený pán premiér, položil som vo svojom diskusnom príspevku nie rečnícku, ale zásadnú otázku. Či sa už vláda zaoberala, alebo kedy sa bude zaoberať komplexom opatrení na ochranu občanov Slovenskej republiky v súvislosti s možným aktom vojnových operácií na území Irackej republiky. Nechcem vedieť počty ochrankárov, ktorí budú pridelení jednotlivým ministrom, alebo či bude na úrade vlády v záhrade transportér alebo nie. Ale keď už som spomenul transportéry, keď začalo vysielať rádio Slobodná Európa z budovy bývalého federálneho zhromaždenia z Prahy, boli vykonané primerané opatrenia na to, aby nedošlo k ohrozeniu života a zdravia ľudí, ktorí v tejto budove pracovali. Samozrejme, boli vykonané ďalšie opatrenia, ktoré smerovali k ochrane života a zdravia občanov Českej republiky. Myslím si, že nikto z nás tu nechce vidieť konkrétne opatrenia, ktoré prerokujete vo vláde alebo na rade bezpečnosti. Ale chceme od vás stanovisko, buď vás, alebo od ministra obrany, od ministra vnútra, že tieto opatrenia budú účinne vykonané. Nesúlad medzi SIS-kou a ministerstvom vnútra v poslednom období v banálnej kauze odpočúvania ma varuje, že tieto opatrenia nebudú dostatočné a účinné. Ďakujem pekne.
P. Hrušovský, podpredseda NR SR: (2002-07-10):
J. Langoš, poslanec: Nemám návrh stanoviska.
Pellegrini, Peter, podpredseda NR SR (2020-06-05):
Prezentujme sa a hlasujme o tomto bode, je to tlač 131. (Hlasovanie.) Prítomných 116, za hlasovalo 114, zdržal sa 1, nehlasoval 1. Konštatujem, že aj tento návrh sme schválili. Kolegyne, kolegovia, vyčerpali sme všetky body na hlasovanie, schválili sme všetky návrhy na skrátené legislatívne konanie. Teraz pristúpime k prvým čítaniam o všetkých týchto návrhoch zákonov. (Reakcia z pléna.) Dám vám, veď ešte hovorím. A po skončení týchto prvých čítaní pristúpime k hlasovaniu, to znamená, o jedenástej sa nehlasuje, ale bude sa hlasovať po prerokovaní všetkých týchto prvých čítaní v prvom čítaní. Ak si dobre pamätám, včera sme sa uzniesli, že sa rokuje aj po šestnástej hodine a potom už budú prebiehať druhé čítania, ale s tými sa už hlasovaním vysporiadame až v utorok. Takže čaká náš ešte jedno hlasovanie po prerokovaní prvých čítaní týchto piatich zákonov, ktoré sme posunuli do skráteného legislatívneho konania. Pán poslanec Šefčík, nech sa páči.
Bugár, Béla, podpredseda NR SR (2016-04-18):
Vyhlasujem rozpravu o tomto bode programu za skončenú. Vážené dámy, vážení páni, chcem vás upozorniť, že vzhľadom k tomu, že nastúpili náhradníci, tak je potrebné, aby ste si vytiahli pred hlasovaním hlasovacie karty, lebo systém bol naštartovaný znovu a niektorí by mohli mať s tým problém a teraz pristúpime k hlasovaniu. Boli podané dva pozmeňujúce návrhy. Jeden návrh bol pána poslanca Beblavého a druhý, samozrejme, pána poslanca Viskupiča. Takže mám prečítať návrh pána poslanca Beblavého, alebo máte to? Máte to, výborne. Takže nech sa páči, prezentujme sa a hlasujme o návrhu pána poslanca Beblavého. (Hlasovanie.) Prítomných 135 poslancov, za 62, proti 52, zdržalo sa 20 poslancov, 1 nehlasoval. Konštatujem, že tento návrh schválený nebol. Teraz budeme hlasovať o návrhu pána poslanca Viskupiča, nech sa páči, prezentujme sa a hlasujme o tomto podanom návrhu. (Hlasovanie.) Prítomných 143 poslancov, za 64, proti 49, zdržalo sa 30 poslancov. Konštatujem, že ani tento návrh nebol schválený. (Hlasovanie o návrhu uznesenia k návrhu na zmeny v zložení výborov Národnej rady Slovenskej republiky , tlač 43.) A teraz to posledné hlasovanie, budeme hlasovať o tlači 43 o návrhu uznesenia Národnej rady. Nech sa páči, prezentujme sa a hlasujme. (Hlasovanie.) Prítomných 143 poslancov, za návrh 83, proti 54, zdržalo sa 6 poslancov. Konštatujem, že tento návrh uznesenia Národnej rady bol schválený. Týmto prerušujem rokovanie na dve minúty a budeme pokračovať, samozrejme, programovým vyhlásením vlády a prosím teraz členov vlády, aby prišli do rokovacej sály. (Krátka prestávka.) (Po prestávke.)
Krajniak, Milan, minister práce, sociálnych vecí a rodiny SR (2022-09-29):
Ďakujem pekne, pán podpredseda. Vážené dámy a páni, vzhľadom na to, že vláda chce vyplatiť inflačnú pomoc dôchodcom a do konca roka vyplatiť aj pomoc zariadeniam sociálnych služieb, nemocniciam a školám, ako aj celému verejnému sektoru, ako aj najviac dotknutým firmám alebo sektorom firiem na Slovensku a nemôžme to urobiť bez novely zákona o štátnom rozpočte, tak vás chcem poprosiť, aby sme túto novelu vedeli prerokovať v skrátenom legislatívnom konaní. Ďakujem.
M. Hort, podpredseda NR SR: (2009-09-09):
(Prerušenie rokovania o 19.01 hodine.)
Krištúfková, Petra, poslankyňa NR SR (2017-09-14):
Ďakujem za slovo. Vážená pani podpredsedníčka, vážené kolegyne, vážení kolegovia, stojím tu pred vami ako opozičný poslanec, ktorý z každej strany počúva, ako sa darí našej krajine, či už z úst ministrov alebo premiéra. Preto si myslím, že na začiatku školského roka by to mali byť práve deti, lebo tie sú naša budúcnosť a budúcnosť Slovenska. Miesto toho tu máme vystresované rodiny, ktoré čakajú vysoké výdavky spojené s nástupom detí do škôl. Takmer všetky médiá priniesli články o tom, koľko stojí nástup dieťaťa do školy a táto suma sa vyšplhala až do 450 eur. Sú v nich započítané poplatky, ktoré škola vyberá do triedneho školského fondu, obedy v jedálni, poplatky za školské pomôcky, učebnice, ktoré si žiaci musia zakúpiť sami. Teda sú to priame výdavky, ktoré musí rodič uhradiť hneď s nástupom dieťaťa do školy. Okrem toho si musia rodičia pripraviť ďalšie peniaze na prezuvky, tašky, peračníky a kopec ďalších iných vecí. Myslím, že každý z nás to pozná. Pre niektoré rodiny je to takmer neriešiteľná situácia a nízkopríjmové rodiny to naozaj riešia tak, ako vedia. Vďaka niektorým charitatívnym organizáciám, ktoré robia zbierky šatstva a organizujú zbierky školských potrieb, je aspoň niektorým rodinám toto obdobie uľahčené. Dokonca niektoré banky na začiatku školského roka ponúkajú produkt – prečerpanie úveru v sume 300 eur práve na tento účel. Všetky tieto výdavky spojené so začiatkom školského roka si všímajú všetci okrem vlády a ministerstva práce, sociálnych vecí a rodiny. Ale v podstate niet sa čomu čudovať, keď na začiatku školského roka sme nemali ani ministra školstva. Myslím si, že už dávno malo ministerstvo práce v spolupráci s ministerstvom školstva prísť s riešením ako uľahčiť slovenským rodičom práve toto finančné náročné obdobie, ako je tomu napríklad v Rakúsku, kde tento príspevok je už dlhodobo a je vo výške 100 euro. A to sa bavíme o krajine, kde príjmy sú omnoho vyššie, takže tu by sme, na Slovensku mali myslieť na našich občanov asi desaťnásobne viac. Možno to vyzerá ako banálna téma, ale je to veľký problém, pretože sa týka obrovského množstva rodín. Ministerstvo školstva by malo konečne vybaviť školy tak, aby rodičia nemuseli kupovať knihy a pracovné zošity, a ministerstvo práce už dávno malo vytvoriť príspevok pre rodiny so študujúcimi deťmi. Keďže nič sa nedeje, nikto na to nereflektuje, tak my ako hnutie SME RODINA, a preto predkladáme návrh na príspevok k rodinným prídavkom, ktorý by bol vyplácaný vždy v septembri pre rodiny so študujúcimi deťmi. Viem, že výška, ktorú navrhujeme, 25 eur je len kvapkou v mori oproti tomu, aké sú výdavky reálne spojené s nástupom dieťaťa do školy, ale ide nám o to, skôr tento príspevok zaviesť a potom v reálnej sume, ktorú by štátny rozpočet zvládol, a následne ho navyšovať. Chcem vás však, kolegyne a kolegovia najmä z vládnej koalície, poprosiť, podporte zavedenie takéhoto príspevku pre slovenské rodiny, zvlášť v období, keď je nám zdôrazňované, ako sa ekonomike darí. Ďakujem.
M. Urbáni, poslanec: (2010-01-20):
Nemalo by to ostať tak, že by niektorý rezort alebo tie rezorty, ktoré zlučujeme, trpeli, ja myslím túto obavu, aj pán poslanec Rusnák, čo povedal, mám ju aj ja, nám vyvrátia tí, ktorí budú chystať potom konkrétne tú koncepciu. A ja si to osobne predstavujem tak, že by mal byť, to je moja osobná predstava, jeden veľký minister a na úrovni ani nie tak štátnych tajomníkov, ale spravme potom na tých dôležitých rezortoch malých ministrov pre tie jednotlivé rezorty, ktoré budú zlúčené, a myslím si, že šetriť sa dá. Ďakujem aj kolegovi Zelníkovi, len mu chcem povedať, že nielenže Rázsochy to si zaslúžia, aby boli dostavané, ja myslím, že občania Slovenska si zaslúžia, aby tie Rázsochy boli dostavané, aby im slúžili. Ďakujem pekne.
P. Hrušovský, podpredseda NR SR: (2001-10-17):
J. Cuper, poslanec: Pán kolega Mikloško, súhlasím s tebou, že toto nemalo obdobu ani za komunizmu, tieto vaše prístupy k rokovaciemu poriadku, pretože rokovací poriadok ste tak – nie ty, samozrejme, ty si nad tým povznesený, ale tí, ktorí ho za tri roky tak dokrivili, že jednoducho už tento parlament prestal absolútne produkovať kvalitné zákony alebo to, čomu sa hovorí jeho produkt, teda normatívne právne akty. Ja chcem pripomenúť predkladateľom sľuby, ktoré dávali občanom tohto štátu pred voľbami, že jediné, čo môže zachrániť Slovensko, je absolútne široko spektrálna koalícia, že najlepšie bude, keď bude 30 strán v koalícii, a že my sme boli práve tí zloduchovia, ktorí nechceli, aby v koalícii bolo viacej ako dve alebo tri strany. Čo je v každej civilizovanej krajine celkom normálne, ak má fungovať, a nie 12 politických subjektov. Za tým účelom, aby ste si zabezpečili poriadok vo vládnej koalície, čo je povinnosťou, svätou povinnosťou v každom civilizovanom parlamente vládnej koalície, lebo správne si povedal, opozícia má právo na obštrukciu a toto ste vy tiež uplatňovali. Za tým účelom ste rokovací poriadok jednoducho ohýbali tak, ako vám bolo vhodné a prospešné, ale nemôžete siahať na základné princípy slobody poslaneckého mandátu, ktorý ste vy obhajovali v predchádzajúcom funkčnom období, že sa nesmie siahnuť na slobodu poslanca, jeho nezávislosť. A vy toto chcete nariaďovať ako bývalí komunisti. Ja neviem, rozhodne na takéto niečo ma nikto neprinúti, aby som v tomto parlamente hlasoval. Snažte sa riadiť tento parlament celkom inými metódami ako cez novelizácie rokovacieho poriadku... (Zaznel zvuk časomiery.)
Danko Andrej, predseda NR SR (2016-06-07):
Budeme hlasovať o návrhu prednesenom pánom spravodajcom. Prezentujme sa a hlasujme. (Hlasovanie.) Ďakujem. Prítomných 137 poslancov, za 59, proti 73, zdržali sa 4, nehlasoval 1. Konštatujem, že sme uvedený návrh neschválili. Ďakujem za účasť. Poprosím ešte procedurálny návrh, pán Ľuboš Blaha.
Maďarič, Marek, minister kultúry SR (2012-08-02):
Síce ste mi nepoložili dodatočnú otázku, ale predsa len vám niečo chcem povedať. Keďže druhá časť vašej otázky pre mňa prekvapujúco sa stavia negativisticky k súkromným spoločnostiam, ale dajme tomu to je váš problém ako pravicovej političky. A pre vašu informáciu, viacero národných projektov už pri svojom schvaľovaní, to znamená nie v čase, keď som bol ja ministrom, má zakomponovaný outsourcing digitalizácie napríklad až na 70 %. Čiže súkromné spoločnosti budú aj v tejto chvíli digitalizovať. Len pre upresnenie vašich informácií, možnože je to takisto škandál, ako je možné, že zlé súkromné spoločnosti budú digitalizovať. A ešte ďalšia vec. Zvyknete väčšinou tú digitalizáciu zužovať na Slovenskú národnú knižnicu. Chápem prečo. Digitalizácia sa netýka len písomností a vôbec už nie len písomností našich dejateľov. Je to ďaleko-ďaleko širší projekt. Týka sa aj objektov muzeálnych, galerijných, audiovizuálnych, samozrejme, že aj textových a tak ďalej atď. Ale chápem, že vzhľadom na určitých vašich informátorov ste priam posadnutá témou Slovenskej národnej knižnice. Držím vám palce naďalej v tejto vašej nekompetentnej poslaneckej investigatíve. Ďakujem. (Potlesk.)
Hraško, Igor, poslanec NR SR (2012-12-05):
Ďakujem pekne, pán predseda. Štefan, ty si náhodou veľmi dobre povedal o tom, že zdravotníctvo je služba. A je to služba občanom v rámci zachovávania zdravej populácie, pretože len zdravá populácia nám dokáže dosiahnuť nejaký ekonomický rast a blahobyt a to, aby sme sa tuná mali všetci dobre. Preto v rámci aj liekovej politiky by sa nemalo zabúdať na to, že zdravie a zdravotná starostlivosť by nemali byť obchodom, ale v prvom rade službou a odbornosťou, pretože pokiaľ budú zdravotné služby poskytovať odborníci, a je jedno, či sú to lekári, doktori, zdravotné sestry alebo aj lekárnici, tí, ktorí vydávajú lieky tým pacientom, tak vtedy to bude dobre. To znamená v prvom rade odbornosť a nehľadieť na to, aký si kto z toho chce urobiť obchod sám pre seba alebo už pre nejakú skupinu. Takže v prvom rade na toto by sme sa mali zamerať, aby zdravotníctvo nebolo obchodom, ale v prvom rade službou pre občana a zabezpečované odborníkmi. Ďakujem pekne.
P. Hrušovský, predseda NR SR: (2004-03-02):
Nech sa páči, pán poslanec Béreš. V. Béreš, poslanec: Ďakujem pekne. Vážený pán predsedajúci, vážené poslankyne, poslanci, dovoľte mi veľmi stručne sa vyjadriť k niektorým veciam, ktoré súvisia s prerokovaným návrhom zákona. Najprv by som chcel povedať, že jednoznačne za klub by som chcel vyjadriť snahu a úprimnú snahu schváliť taký zákon, ktorý by jednoznačne viedol k reforme optimalizácii súdov, tak napokon, ako to aj bolo v programovom vyhlásení, čiže s tým, samozrejme, že nemáme problém. Na druhej strane sú však isté priority, ktoré si stanovil aj náš klub a vyvstali prakticky aj z posledného rokovania nášho poslaneckého klubu, a tu by som chcel aj poprosiť pána ministra, aby nám ešte pred hlasovaním povedal svoje stanovisko, pretože aj z hľadiska hlasovania je to pre nás veľmi dôležité a dovolím si povedať, že aj kľúčové. Po prvé. Chcel by som zdôrazniť, že, samozrejme, zachovanie dvoch krajských súdov, to znamená Trenčín a Trnava, je pre nás veľmi dôležité. Samozrejme, nechcel by som sa opakovať, lebo už niekoľkokrát to tu bolo spomenuté, ale nedá mi, aby som nezdôraznil jeden fakt, že z hľadiska rozvoja regiónov, ako je nesporne Trnavský kraj, zrušenie daného krajského súdu by bolo veľkou stratou, pretože nie je to o tom, že by to mal byť symbol, ale je to prirodzenou súčasťou autorít, dá sa povedať aj organizačných zložiek celého kraja, a naozaj bolo by to veľkou stratou a hovorím, samozrejme, nielen o Trnave, ale aj o Trenčíne. Druhá vec, ktorá súvisí nesporne s týmto zákonom, je § 219 Trestného poriadku, ktorý hovorí, že ak sa zmení postavenie, respektíve zostavenie senátu, alebo ak to treba uskutočniť z iného dôvodu, musí byť hlavné pojednávanie vykonané znova. Tu by som chcel povedať, že je tu známa aféra páppayovci, prípad z Dunajskej Stredy, ktorý rieši práve trnavský krajský súd, a ak by sme sa striktne držali práve daného ustanovenia, tak je úplne jednoznačné, že začali by sme od začiatku. To znamená, že spor, respektíve daná udalosť, ktorá sa stala pred necelými piatimi rokmi, je pre nás, samozrejme, dôležitá, ako to bude vyzerať napríklad v tomto najmarkantnejšom prípade. Nuž a napokon treťou vecou je snaha nášho Klubu Aliancie nového občana, teda v tomto bode povedať, že sme za zrýchlenie súdneho konania, to znamená, že toto bude ďalším bodom, ktorý by sme chceli aj počuť ústami pána ministra, že nakoľko daná reforma, to znamená, že zrušenie troch okresných súdov a dvoch krajských, ako práve táto reforma umožní zrýchlenie súdneho konania, lebo nezdá sa to byť vždy v každom prípade veľmi logické. Takže to sú tri otázky, na ktoré by som poprosil, keby mohol potom neskôr odpovedať, a týmto by som chcel ukončiť svoje stručné vystúpenie. Ďakujem pekne.
Dostál, Ondrej, poslanec NR SR (2021-05-10):
Ja si asi budem dávať pozor, aby som sa nehlásil s faktickými poznámkami po pánovi poslancovi Ledeckom, lebo častokrát si všimne to isté, na čo chcem aj ja upozorniť, takže mňa tiež teší, že si pán poslanec Benčík svoj príhovor písal sám a dokonca ani necitoval žiadny celý článok z nejakého médiá. Bolo to takto zaujímavejšie. A teda nerozumiem, čomu niektorí kolegovia nerozumejú, keď pán poslanec Benčík hovoril o tých, ktorí prichádzajú s návrhom na vyslovenie nedôvery pani ministerke Kolíkovej. Pretože pani ministerka Kolíková niekoľkokrát opakovane odpovedala na všetky tie pochybnosti, vysvetlila ich. Keď boli nejaké otázky, tak na ne, na ne odpovedala. A rovnako dôležité je ale poukázať na to, kto prichádza s týmto návrhom, a porovnať, čo sa vyčíta pani ministerke Kolíkovej, aké pseudoargumenty a pseudokauzy a konšpirácie sa proti nej vyťahujú a že to vyťahujú tí, ktorí majú na rováši toho toľko, že to bol iba zlomok, to bol taký, taký slabý výber z toho, čo všetko oni, oni napáchali. U seba problém nevidia, ale fabulujú a vymýšľajú si dôvody, prečo by mala skončiť Mária Kolíková.
Jurinová, Erika, podpredsedníčka NR SR (2015-09-29):
Pán poslanec Galko.
Glváč, Martin, podpredseda NR SR (2017-03-23):
Ďakujem. S reakciou pani poslankyňa Zemanová.
Šipoš, Michal, poslanec NR SR (2021-12-09):
Ďakujem pekne, pán predseda, ja by som tiež chcel dať stanovisko za poslanecký klub OĽANO. Dámy a páni, vážení kolegovia, poslanci hnutia OĽANO podporia tento návrh zákona, ktorý pomôže najohrozenejšej skupine ľudí nad 60 rokov, ktorý pomôže odbremeniť naše nemocnice a ktorý zároveň pomôže aj našej ekonomike, ktorá je zasiahnutá pandémiou koronavírusu. V poslaneckom klube OĽANO sme presvedčení, že prijatím tohto zákona odvrátime veľké množstvo zbytočných úmrtí. Keďže ochranu života pokladáme v našom hnutí za absolútnu prioritu, zároveň prosím všetkých kolegov, aby tento zákon podporili. S touto prosbou sa takisto obraciame aj na opozičných kolegov a najmä samozvaných tzv. sociálnych demokratov, ktorí majú plné ústa rozdávania peňazí, žiaľ, len vtedy, keď sú v opozícii. Ďakujem pekne. (Potlesk.)
Jaurová, Zora, poslankyňa NR SR (2023-12-20):
Ďakujem pekne, pán minister, že teda ste sa nám tu takto vyžalovali. Vidím, že to máte ťažké. V každom prípade som sa nedozvedela teda odpoveď na moju otázku, prečo ste pani riaditeľku odvolali. Ale len aby som tomu dobre rozumela, čiže vy odvolávate najprv ľudí a potom si zisťujete tie dôvody, prečo ste ich vlastne odvolali? Lebo to ste nám povedali. A ešte ma teda zaujíma, že keď budete vyberať nového riaditeľa toho banského múzea, na základe akých kritérií ho budete vyberať, čo sú vlastne tie základné profesné a neviem ešte aké ďalšie kritériá. Ďakujem.